Ochilboy Ramatov. Ramatov Ochilboy Jumaniyozovich (; 21.08.1962, Xorazm viloyati) — oʻzbekistonlik muhandis va davlat arbobi. 2016-yildan hozirgacha Oʻzbekiston Bosh vazirining birinchi oʻrinbosari, 2019—2020-yillarda Transport vaziri, 2002—2019-yillarda „Oʻzbekiston temir yoʻllari“ davlat kompaniyasining boshqaruv raisi, 2015—2020-yillarda Oliy Majlis Senatining aʼzosi, 2012-yildan hozirgacha Oʻzbekiston boks federatsiyasi prezidenti. 2018—2019-yillarda Oʻzbekiston Futbol Federatsiyasi prezidenti boʻlgan. Biografiyasi. 1962-yil 21-avgustda Xorazm viloyatining Shovot tumanida tugʻilgan. Millati — oʻzbek. Taʼlim. 1984-yildan 1988-yilgacha Toshkent temir yoʻl muhandislari institutida tahsil olgan. Mehnat faoliyati. 1980-yildan 1984-yilgacha Urganch lokomotiv deposida mashinist yordamchisi lavozimidan mehnat faoliyatini boshlagan. 1988-yildan 1995-yilgacha Toshkent teplovozlarni taʼmirlash zavodining ustasi, teplovoz sexi boshligʻi oʻrinbosari va vagon taʼmirlash sexi boshligʻi, 1995-yildan 2001-yilgacha „Oʻztemiryoʻlmashtaʼmir“ davlat unitar korxonasi bosh direktori, 2001-yildan 2002-yilgacha „Oʻzbekiston temir yoʻllari“ning bosh bosh muhandisi sifatida ishlagan. 2002-yildan 2019-yilgacha „Oʻzbekiston temir yoʻllari“ning boshqaruv raisi. 1999—2004-yillarda Oliy Majlis deputati. 2012-yildan buyon — Oʻzbekiston boks federatsiyasi prezidenti. 2016-yildan buyon — Oʻzbekiston Bosh vazirining birinchi oʻrinbosari — kommunal soha, qurilish, transport majmuasi rahbari vazifalarida ishlab kelmoqda. 2017—2018-yillarda Oʻzbekiston futbol assotsiatsiyasi vitse-prezidenti, 2018—2019-yillarda esa assotsiatsiya prezidenti boʻlgan. 2015—2020-yillarda Oliy Majlis Senati aʼzosi boʻlgan. 2019—2020-yillarda Oʻzbekiston transport vaziri vazifasini ham bajargan. Mukofotlari. 2000-yilda „Oʻzbekistonda xizmat koʻrsatgan sanoat xodimi“ davlat unvoni bilan taqdirlandi. 2007-yil avgust oyida Fidokorona xizmatlari uchun ordeni bilan taqdirlandi. 2011-yil avgust oyida El-yurt hurmati ordeni bilan taqdirlandi. 2013-yilda „Oʻzbekiston Qahramoni“ unvoni berildi. 2013-yilda Latviya davlati tomonidan Eʼtirof xochi ordeni bilan taqdirlandi. 2015-yilda Rossiya Federatsiyasining "Doʻstlik" ordeni bilan taqdirlandi. 2022-yil 21-avgustda 60 yillik yubileyi munosabati bilan Mehnat shuhrati ordeni berilgan.